ส่องกำไร TMT ปีนี้ยังแข็งแกร่ง ชี้หุ้นอ่อนตัวเป็นจังหวะเข้าซื้อ
TMT ส่องกำไรปีนี้ยังแข็งแกร่ง ชี้หุ้นอ่อนตัวเป็นจังหวะเข้าซื้อ
9 มี.ค. 2560

บล.ดีบีเอส วิคเคอร์ส (ประเทศไทย) ระบุในบทวิเคราะห์วันนี้ (9 มี.ค.) ว่า บริษัท ค้าเหล็กไทย จำกัด (มหาชน) หรือ TMT ราคาหุ้นอ่อนลงแรงเพราะมีการขึ้นเครื่องหมาย XD ประกอบกับสภาพตลาดหุ้นโดยรวมอยู่ในช่วงพักฐาน ทำให้ราคาลดลงมากกว่าปันผลที่จ่ายไปมาก
คาดยอดขายในไตรมาส1/60 เติบโตได้ เทียบช่วงเดียวกันของปีก่อน (เดือนม.ค.60 +12%เทียบช่วงเดียวกันของปีก่อน เป็น 5.48 หมื่นตัน และเดือนก.พ.60 ไม่ต่ำกว่า 5 หมื่นตัน) สำหรับทั้งปี 60 ประมาณการว่าปริมาณขายจะเพิ่มขึ้น 12%เทียบช่วงเดียวกันของปีก่อน เป็น 7.27 แสนตัน กลุ่มที่เป็น Key Growth คือ กลุ่มก่อสร้าง, โรงงานอุตสาหกรรม (ประเภทน้ำมัน &amp; ปิโตรเคมี), เสาไฟฟ้า และโครงการภาครัฐ
ราคาขายเฉลี่ยปรับขึ้นต่อเนื่อง คาดมาร์จิ้น ไตรมาส1/60 ยังคงสูงมาก เดือนม.ค.-ก.พ.60 ราคาขายเฉลี่ยของบริษัทเพิ่มเป็น 21.34 บาท/กก. จากเฉลี่ย 19.03 บาท/กก.ในไตรมาส4/59 และบริษัทมีสต็อกวัตถุดิบและสินค้าสำเร็จรูป ณ สิ้นปี 59 ค่อนข้างสูง (คิดเป็นระยะเวลาหมุนเวียนสินค้าคงคลัง 54 วัน จากสิ้นปี 58 ที่ 28 วันและปกติที่ประมาณ 1 เดือน)  ทำให้คาดว่าอัตรากำไรขั้นต้นในไตรมาส1/60 จะออกมาสูงเป็นเลขสองหลักได้ เบื้องต้นประเมินไว้ที่ 12+/-% (เฉพาะเดือนม.ค.60 มีอัตรากำไรขั้นต้นเท่ากับ 16%) ซึ่งดีกว่าเฉลี่ยในงวด ไตรมาส4/59 ที่ 10.9% มาก
บริษัทมีแผนขยายกำลังการผลิตเพื่อรองรับการเติบโตปีละ 10-15% ในช่วง 3-5 ปีข้างหน้า ในเบื้องต้นคาดว่าจะใช้เงินลงทุนราว 1.2 พันล้านบาทเพื่อสร้างโรงงานเพิ่มขนาด 1 แสนตรม. (ปัจจุบันมีอยู่แล้ว 9.9 หมื่นตรม.) ขยายคลังสินค้า ขยายกำลังการผลิตเหล็กแผ่น เหล็กท่อ และเหล็กตัวซี ที่จะมีการเติบโต โดยจะทยอยลงทุนในปี 60-62 แหล่งที่มาของเงินลงทุน จะมาจากการกู้ยืมระยะยาวหรือออกหุ้นกู้ (กำลังศึกษาอยู่)
ปรับคำแนะนำเป็นซื้อ (เดิมถือ) หลังราคาหุ้นปรับลงทำให้ราคาพื้นฐานที่ 19.80 บาท (P/E เป้าหมาย 13.5 เท่า) มี Upside 31% รวมทั้งให้อัตราผลตอบแทนจากเงินปันผลที่สูง โดยประมาณการของปี 60 ไว้ที่ 1.17 บาท/หุ้น คิดเป็น Dividend Yield 7.8% ซึ่งสูงมาก